Document ID: 32012R0287

KOMMISSIONENS GENNEMFØRELSESFORORDNING (EU) Nr. 287/2012
af 30. marts 2012
om ændring af gennemførelsesforordning (EU) nr. 540/2011 for så vidt angår godkendelsesbetingelserne for aktivstoffet triflusulfuron
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 13, stk. 2, litra c), og
ud fra følgende betragtninger:
(1)
Triflusulfuron blev ved Kommissionens direktiv 2009/77/EF (2) optaget som aktivstof i bilag I til Rådets direktiv 91/414/EØF (3) til brug som herbicid på sukkerroer og foderroer, idet højst 60 g/ha blev tilladt anvendt højst hvert tredje år på samme mark. Der var den yderligere restriktion ved optagelsen i bilag I, at blade fra behandlede afgrøder ikke måtte gives som foder til husdyr. Med hensyn til aktivstoffets renhed blev der fastsat en grænseværdi på 6 g/kg for urenheden N,N-dimethyl-6-(2,2,2-trifluorethoxy)-1,3,5-triazin-2,4-diamin.
(2)
Efter at direktiv 91/414/EØF er blevet erstattet af forordning (EF) nr. 1107/2009, betragtes dette stof som godkendt i henhold til nævnte forordning, og det er opført i del A i bilaget til Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (4).
(3)
Den anmelder, der anmodede om at få triflusulfuron optaget i bilag I til direktiv 91/414/EØF, indgav den 25. juni 2010 en ansøgning om ændring af betingelserne for godkendelse af triflusulfuron. Anmelderen anmodede om at få hævet restriktionerne vedrørende stoffets brug som herbicid og grænseværdien for den i betragtning 1 omhandlede urenhed. Ansøgningen var ledsaget af supplerende oplysninger. Ansøgningen blev indgivet til Frankrig, der blev udpeget som rapporterende medlemsstat ved Kommissionens forordning (EF) nr. 1490/2002 (5).
(4)
Den rapporterende medlemsstat evaluerede de supplerende oplysninger, som ansøgeren havde forelagt, og udarbejdede et tillæg til udkastet til vurderingsrapport. Tillægget blev den 17. december 2010 forelagt Kommissionen, der fremsendte det til de øvrige medlemsstater og Den Europæiske Fødevaresikkerhedsautoritet med henblik på, at de kunne fremsætte bemærkninger hertil. Tillægget til udkastet til vurderingsrapport blev den 9. marts 2012 behandlet af medlemsstaterne og Kommissionen i Den Stående Komité for Fødevarekæden og Dyresundhed i form af et tillæg til Kommissionens reviderede vurderingsrapport om triflusulfuron.
(5)
Det fremgår af de forskellige undersøgelser, der er foretaget, at den ændring af godkendelsesbetingelserne, der er ansøgt om, ikke frembyder andre risici end dem, der allerede er taget i betragtning ved godkendelsen af triflusulfuron og i Kommissionens reviderede vurderingsrapport om det pågældende stof.
(6)
Bilaget til gennemførelsesforordning (EU) nr. 540/2011 bør derfor ændres i overensstemmelse hermed.
(7)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Ændring af gennemførelsesforordning (EU) nr. 540/2011
I række 289 vedrørende triflusulfuron i del A i bilaget foretages følgende ændringer:
1)
Kolonnen vedrørende renhed affattes således:
»≥ 960 g/kg«.
2)
Del A i kolonnen »Særlige bestemmelser« affattes således:
»DEL A
Må kun tillades anvendt som herbicid.«
Artikel 2
Ikrafttrædelse
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. marts 2012.

Labels: 3
6